गर्भिणी को अपने बैठने की मुद्रा में जल्दी-जल्दी बदलाव करते रहना चाहिए तथा चलते समय पीठ सीधी रखनी चाहिए। वह पाँवों को आगे-पीछे करके खड़ी हो और थोड़ी-थोड़ी देर बाद पाँवों को आगे-पीछे बढ़ाती रहे। बैठते समय पाँवों को नीचे नहीं लटकाना चाहिए, अपितु स्टूल आदि पर रखना चाहिए। सीढि़याँ चढ़ते समय गर्भवती को अपने पूरे पाँव सीढ़ी पर जमा कर रखने चाहिएँ तथा आगे झुके बिना सीढि़याँ चढ़नी चाहिएँ। जब भी उसे कुछ उठाना हो तो झुककर कभी भी न उठावे, ऐसा करने से उसका संतुलन बिगड़ सकता है। घर में कभी हल्का-फुल्का वजन उठाना पड़े तो उसे सावधानी से बराबर-बराबर दोनों हाथों से उठाना चाहिए।